ПРЕДЛОГ

Врз основа на член 6 став (3) од Законот за енергетика(\*) Службен весник на Република Северна Македонија .../25 Министерот за енергетика, рударство и минерални суровини во соработка со Министерот за социјална политика, демографија и млади донесе

**МЕТОДОЛОГИЈА ЗА МЕРЕЊЕ НА НИВОТО НА ЕНЕРГЕТСКА СИРОМАШТИЈА ВО РЕПУБЛИКА СЕВЕРНА МАКЕДОНИЈА**

**Член 1**

Со оваа методологија се дефинира начинот за мерење на нивото на енергетска сиромаштија во Република Северна Македонија како и начинот за определување на статус на домаќинство во состојба на енергетска сиромаштија.

**Член 2**

1. За целите на оваа методологија се употребуваат следните поими и дефиниции:
2. **Трошок за потрошувачка на енергија на домаќинството** е трошок за електрична енергија, топлинска енергија и огревно дрво[[1]](#footnote-1);
3. **Вкупен расположлив приход по домаќинство** – Збир на сите нето приходи на членовите на домаќинството по основ на вработеност, надоместоци од самовработеност, приход од изнајмување на имот или земја, добиени регуларни приватни готовински трансфери помеѓу домаќинствата, камати, дивиденди, профит од капитални инвестиции од некорпоративни бизниси, приход на лицата на возраст под 16 години, како и сите надоместоци за невработените, старосни и семејни пензии, надоместоци за боледување и инвалидитет, надоместоци за образование, социјални додатоци и надоместоци на домаќинствата и децата, надоместоци за домување и надоместоци за социјална исклученост;[[2]](#footnote-2)
4. **Домаќинство** – Под домаќинство се подразбира секоја семејна или друга заедница на лица кои ќе изјават дека живеат заедно и заеднички ги трошат своите приходи за подмирување на основните животни потреби (домување, исхрана и др.) без оглед на тоа дали сите членови постојано се наоѓаат во местото каде што е населено домаќинството или се привремено отсутни заради работа или школување;[[3]](#footnote-3)
5. **Официјален праг на сиромаштија** е ниво на животен стандард, што треба да се достигне за едно лице/домаќинство да не биде класифицирано како сиромашно.[[4]](#footnote-4)
6. **Зграда** е покриена градба што има ѕидови и во која се користи енергија за греење и климатизација на внатрешниот простор и може да се однесува на зграда како целина или на делови од зграда што се наменети или пренаменети за засебно користење[[5]](#footnote-5).
7. Вкупниот расположлив приход по домаќинство, официјалниот праг на сиромаштија и трошокот за потрошувачка на енергија на домаќинството за целите на оваа методологија ги пресметува на годишно ниво Државниот завод за статистика.

**Член 3**

За потребите на оваа методологија се употребуваат последните расположливи податоци од анкетата за приходи и услови за живеење која ја спроведува Државниот завод за статистика на Република Северна Македонија (во понатамошниот текст: Државен завод за статистика).

**Член 4**

Општото ниво на енергетската сиромаштија во Република Северна Македонија се мери на следниот начин од страна на Државниот завод за статистика:

1. Од вкупниот годишен расположлив приход на домаќинството, според податоците на спроведената анкета за приходи и услови за живеење од Државен завод за статистика, се одзема годишниот трошок за потрошувачка на енергија;
2. Добиениот резултат од точка 1 на овој член се споредува со официјалниот праг на сиромаштија;
3. Домаќинствата чиј расположлив годишен приход намален за трошокот за потрошувачка на енергија е под официјалниот праг на сиромаштија, се смета за домаќинство кое што е во состојба на енергетска сиромаштија;
4. Добиените податоци од точка 3 на овој член се оценуваат на ниво на целата држава, со примена на стандарди кои Државен завод за статистика ги има прифатено согласно меѓународни стандарди.

**Член 5**

1. Врз основа на член 4 од оваа Методологија, Државниот завод за статистика го пресметува општото ниво на енергетската сиромаштија во Република Северна Македонија и податоците ги доставува до Министерството за енергетика, рударство и минерални суровини.
2. Министерството за енергетика, рударство и минерални суровини за целите на определување на домаќинство во состојба на енергетска сиромаштија постапува согласно член 6 и член 7 од оваа методологија.

**Член 6**

1. За целите на определување на статус на домаќинство во состојба на енергетска сиромаштија, зградите во земјата се поделени на осум типа со специфичен годишен трошок на примарна енергија во согласност со Правилникот за енергетски карактеристики на згради, Прилог 6:
2. Класа А+ - највисока енергетска ефикасност, со најниска потрошувачка на енергија, помала или еднаква на 15 kWh/m2a
3. Класа A – многу висока енергетска ефикасност, со ниска потрошувачка на енергија, помала или еднаква на 25kWh/m2a
4. Класа В – висока енергетска ефикасност, со ниска потрошувачка на енергија, помала или еднаква на 50kWh/m2a
5. Класа С – добра висока енергетска ефикасност, со ниска потрошувачка на енергија, помала или еднаква на 100 kWh/m2a
6. Класа D – просечна висока енергетска ефикасност, со ниска потрошувачка на енергија, помала или еднаква на 150 kWh/m2a
7. Класа Е – под просечна висока енергетска ефикасност, со ниска потрошувачка на енергија, помала или еднаква на 200 kWh/m2a
8. Класа F – ниска висока енергетска ефикасност, со ниска потрошувачка на енергија, помала или еднаква на 250 kWh/m2a
9. Класа G – најниска висока енергетска ефикасност, со ниска потрошувачка на енергија, поголемо од 250 kWh/m2a
10. По исклучок од став 1 на овој член, зградите кои не се реновирани и не поседуваат сертификат за енергетски карактеристики на зграда, за потребите на определување на статус на домаќинство во состојба на енергетска сиромаштија:
11. Згради изградени пред 1965 година, се смета дека имаат потрошувачка еднаква 250 kWh/m2a
12. Згради изградени 1965-1980 година, се смета дека имаат потрошувачка 175 kWh/m2a
13. Згради изградени 1981-1990 година, се смета дека имаат потрошувачка 75 kWh/m2a
14. Згради по 1991 година, се смета дека имаат потрошувачка 50 kWh/m2a
15. За целите на определување на домаќинство во состојба на енергетска сиромаштија, се смета дека корисната подна површина која ја користи домаќинството според бројот на лица се определува на следниов начин:
16. едно лице - 40 м²;
17. две лица - 50 м²;
18. три лица - 60 м²;
19. четири лица - 70 м²;
20. пет лица - 80 м²;
21. шест лица - 90 м².

**Член 7**

1. Врз основа на просечните годишни податоци обезбедени од Министерство за социјална политика демографија и млади, лицата што живеат во домаќинство, а се корисници на право на гарантирана минимална помош или право на социјална сигурност за старите лица во претходната календарска година, и кои во текот на зимските месеци (октомври до март) оствариле паричен додаток заради покривање на дел од трошоците за потрошувачка на енергенси во домаќинството во согласност со член 42 од Законот за социјалната заштита и член 7 од Законот за социјална сигурност за старите лица, се смета дека живеат во енергетска сиромаштија.
2. Врз основа на податоците обезбедени од Министерство за здравство, лицата на кои им биле доделени помошни средства за независен живот и/или медицински уреди за одржување на живот чија функција зависи од извор на електрична енергија се сметаат дека имаат статус на домаќинство во енергетска сиромаштија.

**Член 8**

1. Првите резултати од проценката на општото ниво на енергетската сиромаштија во Република Северна Македонија, Министерството за енергетика, рударство и минерални суровини ќе ги објави на својата веб страна во текот на 2025 година.
2. Државниот завод за статистика, врз основа на последни расположливи податоци, ќе ја изврши првата пресметка на општото ниво на енергетска сиромаштија најдоцна до крајот на Октомври 2025 година.

**Член 9**

1. Оваа методологија влегува во сила со денот на донесувањето.
2. Донесената Методологија за мерење на нивото на енергетска сиромаштија во Република Северна Македонија се објавува на веб страната на Министерството за енергетика, рударство и минерални суровини.
3. Министерството за енергетика, рударство и минерални суровини во континуитет врши следење на општото ниво на енергетска сиромаштија и секоја календарска година најдоцна до 30 мај објавува извештај за спроведените мерки за справување со енергетската сиромаштија во претходната календарска година.

|  |  |
| --- | --- |
| Арх.бр:  Датум:  Скопје | Министер за енергетика, рударсво и минерални суровини  Сања Божиновска |

**Образложение**

Согласно обврските од Реформската агенда 2024 - 2027 година, Министерството има обврска во подобласта 2.1.1 – пазарни реформи да го исполни чекорот: Спроведување мерки насочени кон заштита на ранливите потрошувачи со воспоставена Методологија за мерење на нивото на енергетската сиромаштија (до Декември 2025 година).

За целите на изготвување на оваа Методологија, Министерството формираше работна група која одржа повеќе состаноци и изготви предлог Методологија. Работната група за утврдување на Методологија за мерење на нивото на енергетска сиромаштија започна со работа на 12.02.2025 година. До денес одржани се осум работни состаноци во просториите на Министерството за енергетика, рударство и минерални суровини. Дел од задачите на работната група беа подготвување на анализи и предлози за потребата и поддршката на ранливите потрошувачи на енергија. Понатака, преглед на искуствата од примената на блок тарифите, идентификувањето на можностите за заштита на ранливите потршувачи и начинот на проценка на општото ниво на енергетска сиромаштија и начинот на проценка на домаќинствата во сосотојба на енергетска сиромаштија. За време на состаноците се разгледаа искуства од одделни земји членки на Европска Унија, во врска со мерењто на нивото на енергетската сиромаштија. На состаноците се одржа презентација од ЕВН на тема енергетска сиромаштија и ранливи домаќинства во Р. Бугарија. По презентацијата се разви дискусија и се донесе заклучок ЕВН заедно со Министерство за социјална политика, демографија и млади да стапат во контакт со цел да се разгледа можноста за размена на податоци за потрошувачката на електрична енергија за примателите на гарантирана минимална помош. Работната група исто така, го разгледа водичот на Енергетска заедница за идентификување и адресирање на енергетската сиромаштија во земјите членки на Енергетската Заедница и дискутираше за препораките утврдени во водичот. Дел од препораките од овој водич се транспонирани на национално ниво со оваа предлог методологија. Имено, со оваа предлог Методологијата се споредуваат потрошувачката на енергија и приходите, со цел да се определи општото ниво на енергетска сиромаштија, како што е наведено во препораките од водичот:

„Индикатори што ги споредуваат потрошувачката на енергија и приходите: Индикатори што квантификуваат енергетска сиромаштија преку разгледување на потрошувачката на енергија на домаќинствата во однос на нивните расположливи приходи“.[[6]](#footnote-6)

Како дел од Реформската Агенда, област на политика 2: Енергетска дигитална транзиција, ПОДОБЛАСТ 2.1.1 Пазарни реформи, Реформата 2.1.1.1 чекор: Целосно транспонирање на пакетот за интеграција на електрична енергија и продолжување на неговото спроведување, во согласност со барањата на Енергетската заедница (до јули 2025 година), Министерството изготви предлог Закон за енергетика (\*) кој кој е усвоен на 15.05.2025 година. Во член 10 став (2) од Законот за енергетика се уредува дека бројот на ранливи потрошувачи се определува врз основа на критериумите од ставот (1) на овој член. Согласно овој закон се уредува дефиниција на Ранлив потрошувач на енергија.

Определениот број на ранливи потрошувачи се зема предвид при утврдување на мерките за намалување на енергетската сиромаштија во Интегрираниот национален план за енергија и клима за периодот од 2025 до 2030 година.

Исто така согласночлен 6 став (2) од прелог Законот за енергетика се уредува дека по исклучок од ставот (1) од овој член, Владата на предлог на Министерството, а по претходно добиено мислење од министерството надлежно за работите од областа на социјалната заштита, може да донесе одлука со која го задолжува универзалниотснабдувач да ги снабдува домаќинствата, кои спаѓаат во категоријата на ранливи потрошувачи и домаќинствата што се погодени од енергетска сиромаштија, по цени кои се пониски од цените определени со примена на прописите и методологиите од член 61 став (1) точка 4 од овој закон.

Државниот завод за статистика согласно член 26 и член 30 од Законот за државната статистика („Службен весник на Република Македонија" бр. 54/97, 21/07, 51/11, 104/13, 42/14, 192/15, 27/16, 83/18 и 220/18 и „Службен весник на Република Северна Македонија” бр.31/20) и Програмата за статистички истражувања за периодот 2023-2027 година („Службен весник на Република Северна Македонија” бр.29/23), спроведува анкета на годишно ниво за потрошувачка на домаќинствата, чиј составен дел се трошоците за електрична енергија, топлинска енергија и огревно дрво.

Потрошувачката на енергија за греење и ладење на живеалиштата претставува значителен фактор кој ги дефинира трошоците за финална енергија на домаќинство во една календарска година. Електричната енергија преставува далеку најзастапен вид на енергија која се користи од страна на потрошувачите за загревање на домаќинствата, особено ранливите потрошувачи на кои им е лесно достапна. Останати видови на енергија имаат маргинална улога во потрошувачката на домаќинствата за да можат значително да влијаат врз општиот впечаток за нивната изложеност на трошоците за финална потрошувачка. Податоците за потрошувачката на електрична енергија се особено достапни од централизирани бази на податоци кои редовно се ажурираат, истите се проверливи и лесно споредливи што ги прави погодни за обработка.

Во Република Северна Македонија активни системи за централно греење има само на територијата на град Скопје, на чие подрачје функционираат три системи за дистрибуција на топлинска енергија, на кои се приклуќени вкупно 64.554 домаќинства. [[7]](#footnote-7)

Според последните расположливи податоци добиени при подготовката на Националниот план за енергија и клима 2021/2030 година, во секторот греење и ладење, учеството на Обновливи извори на енергија во Македонија е 32%, пред сѐ поради потрошувачката на биомаса (огревно дрво) за греење. Од друга страна, околу 25% од домаќинствата во Македонија користат неефикасни печки за греење на електрична енергија, а 60% од нив користат неефикасни технологии за греење на огревно дрво. Имајќи ја предвид состојбата во секторот домаќинства и тоа што тој учествува со скоро 28% во финалната потрошувачка на енергија, повеќето од предложените политики и мерки во овој НПЕК се наменети за секторот домаќинства како сектор со висок потенцијал за заштеда на енергија.[[8]](#footnote-8)

Според податоците добиени од Државниот завод за статистика за 2023 година, потрошувачката на финална енергија во државата изнесувала 1,837 ktoe. Во потрошувачката на финална енергија најзастапени се нафтените продукти со 57% и електричната енергија со 26%, потоа следува биомасата со 10%. Финалната енергија главно е потрошена во четири сектори: сообраќај (45%), домаќинство (25%), индустрија (18%), комерцијален и услужен сектор и други сектори (9%), додека земјоделството учествува со само 1% во финалната потрошувачка на енергија.

Работната група по однос на станбената површина на домаќинствата го разгледа Правилникот за стандарди и нормативи за проектирање на Министерството за транспорт и врски, 9 Службен весник на РМ, бр. 60 од 16.5.2012 година), каде во член 3 се предвидени следниве стандарди и нормативи при проектирање на објекти за домување:

• При проектирање на просторот за дневен боравок, минималната површина на боравокот изнесува 17 м2, а ако се предвидува дневен боравок со дел за јадење минималната површина изнесува 22 м2.

• При проектирање на спални соби, за еднокреветна соба минималната површина изнесува 9 м2, а минимална широчина на собата 2,20 м. За двокреветна соба минималната површина изнесува 12 м2, а минималната широчина на собата 2,40 м2.

• За родителска спална соба минималната површина е 14 м2, а минималната широчина

• 2,80 м.

• Гарсониерата содржи: влезен простор, соба, ниша за готвење и бања.

• Минимална површина на отворите -прозорците изнесува 1/8 од површината на подот.

• Минимална широчина на лоѓиите изнесува 1,30 м.

• Минимална широчина на влезниот претпростор во станот изнесува 1,20м.,а на

• внатршните комуникации минимум 0,90м.

Исто така, работната група по однос на станбената површина на домаќинствата го разгледа Правилникот на Habitat for Humanity International, каде се предвидени следниве стандарди за домување на домаќинство со ниски приходи (Simple, Decent and Affordable -SDA Standards):

Бројот на квадратни метри зависи од големината на семејството:

• 1 лице – 25 м²

• 2 лица – 32 м²

• 3 лица – 44 м²

• 4 лица – 52 м²

• 5 лица – 63 м²

• 6 лица – 69 м²

• + 6 м² по лице за секое дополнително лице

Горенаведените вредности може да се прилагодат ± 10%.

Дозволени се исклучоци кога локалното/националното законодавство има различни барања. Во такви случаи, големината на домот на HFH мора да биде во рамки од 5% од минималните барања според локалното/националното законодавство. Ако стандардите за социјално домување се повисоки, но нема закон, огранокот мора да ги дефинира стандардите за социјално домување за нивната заедница. Големината на домот на HFH мора да биде во рамки од 5% од минималните стандарди за социјално домување.

Имајќи го предвид горенаведеното, како и искуствата на Земјите Членки на Европската Унија, работната група направи проценка и заклучи дека врз основа на Националните околности, минималната квадратура за станбено живеење на домаќинствата треба да изнесува:

1. едно лице - 40 м²;
2. две лица - 50 м²;
3. три лица - 60 м²;
4. четири лица - 70 м²;
5. пет лица - 80 м²;
6. шест лица - 90 м².

Енергетската класа на зградата од член 6 став 1 од предлог Методологијата се потврдува со спроведена енергетска контрола и издаден сертификат за енергетските карактеристики на зградите според Реформската Агенда во Република Северна Македонја:

‚‚Нема доставени, ниту евидентирани сертификати за енергетски карактеристики во регистарот на СЕК (EPC) во Министерството за енергетика, рударство и минерални суровини во 2024 година, иако постојат законски услови за издавање на СЕК (EPC) за сите новоизградени објекти предвидени во Законот за енергетска ефикасност и Законот за градење.‘‘[[9]](#footnote-9)

Во Република Северна Македонија не постои единствен регистар за енергетските карактеристики на зградите и од таа причина на состаноците на работната група беа презентирани податоци од регистарот на станбени згради и станови (проект на Хабитат Македонија што се спроведува од 2015 година во соработка со локалната самоуправа). Во регистарот на станбени згради и станови се евидентирани вкупно 4.958 станбени згради и 132.588 станбени единици, во вкупно 36 општини: Карпош, Аеродром, Чаир, Кисела Вода, Гази Баба, Прилеп, Велес, Кавадарци, Неготино, Куманово, Ѓорче Петров, Крива Паланка, Богданци, Македонска Каменица, Демир Хисар, Дојран, Пробиштип, Радовиш, Македонски Брод, Берово, Охрид, Валандово, Бутел, Делчево, Пехчево, Виница, Свети Николе, Кочани, Кратово, Вевчани, Гевгелија, Ресен, Центар, Струга, Дебар и Штип.

Регистрите на станбени згради јавно се објавени на веб страницата [www.domuvanje.org.mk](http://www.domuvanje.org.mk) , која се администрира од Хабитат Македонија, како и на соодветната веб - алатка на регистри и енергетски пресметки на станбените згради. Според Регистарот на станбени згради и станови, како и согласно со Правилникот за енергетски карактеристики на зградите, направени се неколку прегледи:

1.Број на згради според период на градба;

2. Број на катови според период на градба;

3.Вкупен број на станови;

4. Начин на греење во станбените згради;

5. Површина на зграда според период на градба и

6. Барања за греење во постојна состојба по зграда (KWh/годишно).

Овие прегледи и пресметки се изработени со одредено поедноставување и генерализирање на податоците од регистарот. Врз основа на презентацијата пред работната група и наодите од истата, работната група за потребите на определување на статус на домаќинство во состојба на енергетска сиромаштија утврди:

* Згради изградени пред 1965 година, се смета дека имаат потрошувачка еднаква 250 kWh/m2a
* Згради изградени 1965-1980 година, се смета дека имаат потрошувачка 175 kWh/m2a
* Згради изградени 1981-1990 година, се смета дека имаат потрошувачка 75 kWh/m2a
* Згради по 1991 година, се смета дека имаат потрошувачка 50 kWh/m2a.

Во продолжение е утврдено лицата/домаќинствата кои можат да остварат право на гарантирана минимална помош и социјална сигурност за старите лица:

1.Право  на  гарантирана  минимална  помош  има  домаќинство  кое  е  материјално необезбедено и нема во сопственост имот и имотни права од кои може да се издржува. За материјално необезбедено се смета домаќинство чија вкупна просечна висина на сите приходи на сите членови на домаќинството по сите основи во последните три месеци пред поднесување на барањето за остварување на правото и во текот на користењето на правото е пониска од висината на утврдената гарантираната минимална помош.

2.Право на социјална сигурност за старите лица има лице со навршени 65 години возраст под услови утврдени со овој закон. Ако подносителот на барањето за остварување на правото има брачен другар или лице со кое живее во вонбрачна заедница со навршени 65 години возраст, правото го остварува само едно од лицата. Право на социјална сигурност за старите лица, лицето го остварува ако:

- има државјанство на Република Северна Македонија;

- има постојано место на живеење во Република Северна Македонија во последните 15 години пред поднесување на барањето;

- нема во сопственост имот и имотни права од кои може да се издржува;

- не е корисник на пензија од Република Северна Македонија или вид на исплата по основ на старост, инвалидност или доживување од друга држава и

- не остварило приходи по сите основи во последните три месеци пред поднесување на барањето.

Овие условите се однесуваат и за неговиот брачен другар или лицето со кое живее во вонбрачна заедница.

Правото на гарантирана минимална помош во текот на 2024 година во просек го користеле 35.180 корисници/домаќинства, согласно службената евиденција во електронскиот систем за администрирање на паричните надоместоци.

Правото на социјална сигурност за старите лица во текот на 2024 година во просек го користеле 13.059 корисници/домаќинства согласно службената евиденција во електронскиот систем за администрирање на паричните надоместоци.

За целите на донесување на Методологијата, Министерството ќе спроведе транспарентен процес со учество на сите засегнати страни.

Имајќи ги предвид препораките на водичот на Енергетска Заедница во наредниот период Министерството за спроведување на оваа Методологија ќе соработува со ЗЕЛС согласно склучен Меморандум за соработка со цел проценката на состојбите на национално ниво соодветно да ги афектира состојбите на локално ниво во поглед на опфатот и сериозноста на проблемот. На овој начин би се презеле поадекватни и таргетирани мерки за справување.

Заради сето претходно се предлага донесување на оваа Методологија.

1. <https://www.google.com/url?client=internal-element-cse&cx=005984792435174779271:v7t0sn-wu1a&q=https://www.stat.gov.mk/obrasci/ZivotenStandard/APD_ZDN.pdf&sa=U&ved=2ahUKEwipmrm1iLSNAxUrnf0HHXFJA3kQFnoECAcQAQ&usg=AOvVaw1f6-Rxb5nm1BJPIm8SfkmV&fexp=72956999,72956998> [↑](#footnote-ref-1)
2. Упатството за спроведување на Анкетата за приходи и услови за живеење на Евростат [↑](#footnote-ref-2)
3. Упатството за спроведување на Анкетата за приходи и услови за живеење на Евростат [↑](#footnote-ref-3)
4. <https://www.stat.gov.mk/MetodoloskiObjasSoop.aspx?id=37&rbrObl=13> [↑](#footnote-ref-4)
5. [zakoni-document-7KxJ.pdf](https://portal.mdt.gov.mk/post-documents/zakoni-document-7KxJ.pdf) [↑](#footnote-ref-5)
6. <https://www.energy-community.org/dam/jcr:56632fbf-baf6-49c5-ad23-d997b552e1e6/PG2022-02-ECS_poverty-082022.pdf> [↑](#footnote-ref-6)
7. <https://erc.org.mk/odluki/2025.04.29%20-%20RKE%20GI%202024-final.pdf> [↑](#footnote-ref-7)
8. <https://www.economy.gov.mk/content/Official%20NECP_EN.pdf> [↑](#footnote-ref-8)
9. [Реформска агенда на Северна Македонија 2024-2027 година - План за раст за Западен Балкан и реформска агенда - ЕУ Интеграции - Министерство за европски прашања - Република Северна Македонија](https://mep.gov.mk/mk-MK/eu-integracii/plan-za-rast-za-zapaden-balkan-i-reformska-agenda/reformska-agenda-na-severna-makedonija-2024-2027-godina) [↑](#footnote-ref-9)